Reykvískir frístundabændur keyptu 2.000 hektara land í Hvassahrauni fyrir 62 árum til að tryggja sér beitiland fyrir kindur . Landið er milli Reykjanesbrautar og fjallgarðsins . Stöð 2 / Egill Aðalsteinsson . Einn fárra íbúa Hvassahrauns kveðst ekki hafa flutt þangað til að hlusta á flugvélar en segist þó ekki ætla að hlekkja sig við jarðýtur til að hindra flugvallagerð . Landið sem rætt er um að fari undir flugvöll er í eigu Fjáreigendafélags Reykjavíkur og erfingja frístundabænda , alls á þriðja hundrað einstaklinga . Þetta kom fram í fréttum Stöðvar 2 . Ríki og borg ætla í sameiningu að fá úr því skorið á næstu tveimur árum hvort Hvassahraun henti undir flugvöll . Á samnefndri eyðijörð er núna þyrping sumarbústaða og íbúðarhúsa í bland við gömul útihús og eyðibýli . Byggðin í Hvassahrauni er skilgreind sem frístundabyggð . Þar eru þó lögbýli frá fornu fari og í tveimur húsum á fólk lögheimili . Í öðru þeirra búa þau Róbert Kristjánsson og Arndís Einarsdóttir . Róbert Kristjánsson múrarameistari býr í Hvassahrauni . Stöð 2 / Egill Aðalsteinsson . Við spurðum Róbert hvernig honum , sem íbúa Hvassahrauns , litist á að fá flugvöll þar . „ Mér líst nú ekkert sérlega vel á það . En það er ágætis byggingarland fyrir flugvöll , “ svarar Róbert , sem er múrarameistari að mennt . „ Hitt er annað mál veður og annað slíkt og það þarf að skoða það . Og ég er ekkert að sjá það að flugvöllurinn komi hérna á meðan ég er lifandi allavega . “ -En myndir þú hlekkja þig við jarðýtur ef menn færu að gera hérna flugvallarstæði ? „ Nei , ég geri það ekki . Ég ætla að gera eitthvað annað skemmtilegra en það , “ svarar Róbert . Innanlands - og millilandaflugvöllur í Hvassahrauni er hugsaður á landi sem félagið Sauðafell keypti árið 1957 til að nota sem beitiland fyrir sauðfé frístundabænda . Mynd / Goldberg Partners International . Landið sunnan Reykjanesbrautar , sem heppilegast þykir undir flugvöll , er allt í eigu félagsins Sauðafells , alls rúmlega tvöþúsund hektarar . Sauðafell var stofnað árið 1957 af Fjáreigendafélagi Reykjavíkur um kaup á beitilandi í Hvassahrauni fyrir kindur reykvískra frístundabænda , að sögn Ólafs Dýrmundssonar , söguritara félagsins . Fjáreigendafélagið á núna 48 prósent í Sauðafelli en hin 52 prósentin eru í eigu afkomenda og dánarbúa 25 fjárbænda , sem allir er látnir . Að Fjáreigendafélaginu standa liðlega eitthundrað manns , þeirra á meðal þeir fáu fjárbændur , sem eftir eru í borgarlandinu , en einnig hestamenn sem komist hafa í félagið í gegnum eignarhald á húseignum í Fjárborg , ofan Geitháls . Að sögn Árna Ingasonar , formanns Fjáreigendafélags Reykjavíkur , telst mönnum til að þannig séu hátt á þriðja hundrað manns sem í gegnum félagið Sauðafell teljist eiga hugsanlegt flugvallarsvæði í Hvassahrauni . Frá byggðahverfinu í Hvassahrauni . Stöð 2 / Egill Aðalsteinsson . Róbert Kristjánsson er þó ekki í hópi landeigendanna í Sauðafelli . En gæti hann hugsað sér að búa áfram í Hvassahrauni með flugbrautir í næsta umhverfi ? „ Ég kom ekki hingað til að hlusta á flugvélar . Ég kom bara til að hlusta á öldurnar og vera með bátinn minn og kajakana og svoleiðis . Geta farið hérna út á miðin og fengið mér fisk , svartfugl og annað . “ Ríki og borg hafa samþykkt að verja 200 milljónum króna til að kanna möguleikann á nýjum innanlandsflugvelli í Hvassahrauni . Með því samkomulagi er ljóst að Reykjarvíkurflugvöllur mun áfram þjóna innanlandsflugi , ásamt fleiru , næstu árin .